На основу члана 110, a у вези са чланом 100 Закона о запосленима у аутономним покрајинама и јединицама локалне самоуправе („Службени гласник РС”, бр. 21/2016, 113/2017, 95/2018, 114/2021, 92/2023, 113/2017 – др. закон, 95/2018 – др. закон, 86/2019 – др. закон, 157/2020 – др. закон и 123/2021 – др. закон), члана 63 став 1 тачка 27 Статута града Прокупља („Службени лист града Прокупља“ бр. 15/2018) и члана 3 став 1 тачка 27 Одлуке о Градском већу града Прокупља („Службени лист града Прокупља“ бр. 2/2018), Градско веће града Прокупља, дана 22.05.2025. године, једногласно, доноси

**Р Е Ш Е Њ Е**

**о неуспеху јавног конкурса**

1. УТВРЂУЈЕ СЕ да јавни конкурс за попуњавање положаја заменика начелника Градске управе града Прокупља који је оглашен на седници Градског већа града Прокупља одржаној дана 24.04.2025. године НИЈЕ УСПЕО јер је конкурсна комисија утврдила да ниједан од пријављених кандидата није учествовао у изборном поступку.
2. Решење ступа на снагу даном доношења.
3. Решење објавити у „Службеном листу града Прокупља“ и на интернет презентацији Града Прокупља.

**О б р а з л о ж е њ е**

На седници Градског већа града Прокупља одржаној дана 23.04.2025. године донето је решење о именовању конкурсне комисије за спровођење јавног конкурса за попуњавање положаја заменика начелника Градске управе града Прокупља бр. 06-31/2025-02 у саставу: Милана Павловски, начелник Градске управе града Прокупља, председник комисије, Добрила Ранђеловић, члан Градског већа града Прокупља, члан комисије и Љиљана Здравковић, запослена у Служби за управљање људским ресурсима, члан комисије. Градско веће града Прокупља је на седници одржаној дана 24.04.2025. године огласило јавни конкурс за попуњавање положаја заменика начелника Градске управе града Прокупља бр. 06-33/2025-02 који је објављен на огласној табли Градске управе града Прокупља и интернет презентацији Града Прокупља, а обавештење о оглашеном јавном конкурсу за попуњавање положаја објављено је у дневном листу „Политика“ дана 25.04.2025. године.

На седници конкурсне комисије одржаној дана 12.05.2025. године констатовано је да је на Јавни конкурс за попуњавање положаја заменика начелника Градске управе града Прокупља пристигла једна пријава и да је иста поднета благовремено. Прву и једину пријаву поднео је кандидат Угљеша Костић из Прокупља, ул. Краљевића Марка бр. 20, коме је конкурсна комисија доделила шифру под којом исти учествује у даљем изборном поступку, након чега је иста утврдила списак кандидата са којим се спроводи изборни поступак, а који је објављен на интернет презентацији Града Прокупља. Кандидат је истог дана обавештен о додељеној шифри под којом ће учествовати у изборном поступку, као и о дану, времену и месту отпочињања изборног поступка.

Конкурсна комисија је на седници одржаној дана 16.05.2025. године констатовала да се кандидат није одазвао позиву да учествује у провери општих функционалних компетенција, тако да је истом у складу са чланом 30 став 6 Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе послато обавештење о искључењу из даљег тока изборног поступка. На истој седници конкурсна комисија је утврдила списак кандидата који је искључен из даљег изборног поступка за попуњавање положаја заменика начелника Градске управе града Прокупља, након чега је Градском већу града Прокупља доставила све акте о свом раду на даљу надлежност и поступање.

Чланом 110 Закона о запосленима у аутономним покрајинама и јединицама локалне самоуправе прописано је да јавни конкурс није успео ако конкурсна комисија утврди да ниједан од пријављених кандидата није учествовао у поступку, као и да о неуспеху јавног конкурса руководилац доноси решење које доставља свим кандидатима који су имали право да учествују у изборном поступку, док је чланом 100 истог Закона прописано да се на остала питања спровођења јавног конкурса за попуну положаја примењују одредбе овог закона о јавном конкурсу при попуњавању извршилачких радних места.

Чланом 63 став 1 тачка 27 Статута града Прокупља и чланом 3 став 1 тачка 27 Одлуке о Градском већу града Прокупља прописано је да Градско веће доноси и појединачне акте за које је овлашћено законом, Статутом или одлуком Скупштине града.

Сходно свему наведеном, одлучено је као у диспозитиву решења.

ПОУКА О ПРАВНОМ ЛЕКУ: против овог решења може се поднети жалба Жалбеној комисији града Прокупља у року од осам дана од дана пријема решења.

Број:06-42/2025-02

Датум:22.05.2025.године

ГРАДСКО ВЕЋЕ ГРАДА ПРОКУПЉА

ПРЕДСЕДНИК

ГРАДСКОГ ВЕЋА

Мирослав Антовић с.р